B4-0968/95

Ψήφισμα σχετικά με τις διακρίσεις λόγω ιθαγενείας έναντι καθηγητών ξένων γλωσσών («lettori») στο Πανεπιστήμιο της Βερόνας στην Ιταλία κατά παράβαση του άρθρου 48 της Συνθήκης ΕΟΚ

Το Ευρωπαϊκό Κοινοβούλιο,

- έχοντας υπόψη επιστολή του Προέδρου του Ευρωπαϊκού Κοινοβουλίου προς την Ιταλική Γερουσία και το Ιταλικό Κοινοβούλιο με την οποία προτρέπει το Ιταλικό Κοινοβούλιο να επιταχύνει την εφαρμογή των όρων για ίση μεταχείριση των καθηγητών ξένων γλωσσών που εργάζονται στην Ιταλία σύμφωνα με το κοινοτικό δίκαιο,

- έχοντας υπόψη τις αποφάσεις του Δικαστηρίου των Ευρωπαϊκών Κοινοτήτων ((Κοινές υποθέσεις C-259/91, C-331/91 και C-332/91 της 2ας Αυγούστου 1993, «Allue II»)) σχετικά με το ζήτημα των καθηγητών ξένων γλωσσών σύμφωνα με τις οποίες το άρθρο 28 (3) του Προεδρικού Διατάγματος αριθ. 382/1980 το οποίο ορίζει ότι οι συμβάσεις πρέπει να ανανεώνονται ετησίως με ανώτατη παράταση έξι χρόνια είναι αντίθετο με το άρθρο 48 (2) της Συνθήκης ΕΟΚ, δεδομένου ότι αυτά τα όρια δεν ισχύουν για καθηγητές ιταλικής ιθαγένειας,

- έχοντας υπόψη τις αποφάσεις του Δικαστηρίου των Ευρωπαϊκών Κοινοτήτων ((Απόφαση της 30.05.1989, Υπόθεση 33/88, Συλλ. 1989, σελ. 1591 και Απόφαση της 27.11.1991, Υπόθεση C-4/91, «Allue I»)), σύμφωνα με τις οποίες οι θέσεις των διδασκόντων στα ιδρύματα δημόσιας εκπαίδευσης εμπίπτουν, χωρίς οιαδήποτε διάκριση τάξεως ή επιπέδου, εντός του ουσιαστικού πεδίου εφαρμογής του άρθρου 48 (1) έως (3) της Συνθήκης ΕΟΚ και κατά συνέπεια αποκλείονται από την παρέκκλιση για την ελεύθερη διακίνηση που ορίζεται στο άρθρο 48 (4),

- έχοντας υπόψη την απόφαση της Επιτροπής του Νοεμβρίου 1992 να προσφύγει κατά των ιταλικών αρχών βάσει των διαδικασιών του άρθρου 169 με στόχο τη διευθέτηση της κατάστασης σύμφωνα με το κοινοτικό δίκαιο όπως το ερμήνευσε το Δικαστήριο των Ευρωπαϊκών Κοινοτήτων,

A. λαμβάνοντας υπόψη ότι οι καθηγητές ξένων γλωσσών βρίσκονται σε αντιδικία με το Πανεπιστήμιο της Βερόνα από το 1988 όσον αφορά τα δικαιώματά τους για ίση μεταχείριση στην απασχόληση,

B. λαμβάνοντας υπόψη ότι οι μη ιταλοί υπήκοοι συνάπτουν συμβάσεις βάσει του ιδιωτικού δικαίου ενώ το ιταλικό διδακτικό προσωπικό συνάπτει συμβάσεις βάσει του δημοσίου δικαίου και ως εκ τούτου επωφελείται προτιμησιακών όρων απασχόλησης όσον αφορά συντάξεις και κοινωνική ασφάλιση,

Γ. λαμβάνοντας υπόψη ότι τα βασικά ανθρώπινα δικαιώματα και οι δημοκρατικές ελευθερίες των 14 καθηγητών ξένων γλωσσών παραβιάζονται μετά την εκδίωξή τους από τα γραφεία τους σε ένα υπόγειο διαστάσεων 6 επί 4 και με άλλες μορφές εκφοβισμού και νομικών κωλυσιεργιών,

Δ. λαμβάνοντας υπόψη ότι και από τους 32 καθηγητές περικόπηκαν παράνομα οι αμοιβές κατά τις διαπραγματεύσεις του Μαρτίου 1995 παρά τη βούλησή τους να διαπραγματευθούν ένα συμβιβασμό με τον πρύτανη με σκοπό τον τερματισμό της αντιδικίας,

1. καλεί την Επιτροπή να εξασφαλίσει ότι οι διαδικασίες επί παραβάσει θα περάσουν άμεσα στο δικαστικό στάδιο βάσει του άρθρου 169[semigr ]

2. καλεί την Επιτροπή να λάβει με βεβαιότητα εγγυήσεις από την ιταλική κυβέρνηση ότι θα σεβασθεί τα κεκτημένα δικαιώματα των καθηγητών ξένων γλωσσών από την ημερομηνία κατά την οποία κάθε ένας από τους καθηγητές προσελήφθη για πρώτη φορά διασφαλίζοντας κατ' αυτό τον τρόπο συνταξιοδοτικά δικαιώματα και κλιμάκια όπως συμβαίνει και στους ιταλούς καθηγητές πανεπιστημίων[semigr ]

3. καλεί την Επιτροπή να εξασφαλίσει ότι στους καθηγητές που διδάσκουν ξένες γλώσσες στο πανεπιστήμιο και οι οποίοι υφίστανται παρόμοιες διακρίσεις εντός της ΕΕ, θα παρασχεθεί το ίδιο καθεστώς και θα τους χορηγηθούν κατά συνέπεια τα ίδια δικαιώματα, ως καθηγητών πανεπιστημίου του κράτους μέλους της Ευρωπαϊκής Ένωσης όπου εργάζονται[semigr ]

4. καλεί την Επιτροπή να διαβιβάσει στην ιταλική κυβέρνηση τις ανησυχίες του Κοινοβουλίου όσον αφορά την μεταχείριση καθηγητών ξένων γλωσσών[semigr ]

5. καλεί την Επιτροπή να εξασφαλίσει ότι οι αρχές του Πανεπιστημίου της Βερόνα δεν θα λάβουν αδικαιολόγητα και απειλητικά μέτρα κατά των καθηγητών ως απάντηση στις κινητοποιήσεις τους[semigr ]

6. αναθέτει στην Επιτροπή Αναφορών να εξετάσει κατ' απόλυτη προτεραιότητα την αναφορά αριθ. 124/93 που υπέβαλε ο David Petrie και άλλοι με στόχο τον άμεσο τερματισμό της εκμετάλλευσης και των διακρίσεων εις βάρος καθηγητών ξένων γλωσσών στην Ιταλία[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και στην κυβέρνηση και το κοινοβούλιο της Ιταλικής Δημοκρατίας.